**Διεργασία για το θέμα «Έφηβος και κίνδυνοι»**

* Χωρίζουμε τα παιδιά σε μικρές υποομάδες. Δίνουμε μεγάλα χαρτιά του μέτρου και μπογιές, μαρκαδόρους. Η οδηγία που δίνουμε στην κάθε υποομάδα είναι «Έχουμε έναν έφηβο στην Γ’ Γυμνασίου (Μπορούμε εναλλακτικά να δώσουμε την ηλικία που έχουν τα παιδιά της ομάδας μας π.χ Α’ Λυκείου κ.λ.π). Πως είναι η εξωτερική του εμφάνιση, ποια είναι τα χόμπι του, ποια θέματα τον απασχολούν, τι τον δυσκολεύει, από τι κινδυνεύει (με ένα σύμβολο). Ποια είναι τα στηρίγματά του, από πού παίρνει δύναμη. Έχει κάτι άλλο ανάγκη, τι χρειάζεται». Δίνουμε χρόνο στις ομάδες να ζωγραφίσουν στο χαρτί του μέτρου τον έφηβο. Μπορούν να ζωγραφίσουν τα ρούχα του, τα αξεσουάρ του, τα χόμπι του κ.λ.π**.** Πάνω στο χαρτί μπορούν να γράψουν ή να ζωγραφίσουν και όλα τα υπόλοιπα που ζητήσαμε (Στηρίγματα, ανάγκες, κίνδυνοι κ.λ.π).
* Κολλούν τις ζωγραφιές στους τοίχους και ζητάμε από τους μαθητές (με την βοήθεια μουσικής) να κυκλοφορήσουν στο δωμάτιο (χωρίς να μιλούν) σαν να ήταν σε μια πινακοθήκη και να παρατηρήσουν τις ζωγραφιές ατομικά ο καθένας. Στην συνέχεια ζητάμε η κάθε ομάδα να μας παρουσιάσει την ζωγραφιά της και να μας μιλήσει για αυτήν.
* Ο συντονιστής δίνει ανατροφοδότηση και συζητά με τους μαθητές για την εφηβεία.

Σε αυτό το σημείο μπορούμε να σταματήσουμε τη άσκηση. Εάν έχουμε χρόνο και θέλουμε μπορούμε να συνεχίσουμε με τις ακόλουθες οδηγίες:

* Ζητάμε από τους μαθητές να σκεφτούν **ατομικά** τα συναισθήματα που νιώθουν σε σχέση με την προηγούμενη διαδικασία. Έπειτα ζητάμε να μοιραστούν σε **δυάδες** τα συναισθήματα, τις σκέψεις, τις διαπιστώσεις που έκαναν από την προηγούμενη διαδικασία καθώς και μια πρόταση που θα έκαναν στον εαυτό τους.
* Σε **τετράδες** συνθέτουν τις προτάσεις και τις παρουσιάζουν στην ολομέλεια.